ไทยพบผู้ติดเชื้อ “โควิด” ใหม่ 9 ราย มาจาก 7 ประเทศ ป่วยสะสม 3,861 คน
ไทยพบผู้ติดเชื้อ “โควิด” ใหม่ 9 ราย มาจาก 7 ประเทศ ป่วยสะสม 3,861 คน
ไทยพบผู้ติดเชื้อ “โควิด” ใหม่ 9 ราย มาจาก 7 ประเทศ ป่วยสะสม 3,861 คน
13 พ.ย. 2563

ศูนย์บริหารสถานการณ์การแพร่ระบาดโรคติดเชื้อไวรัสโคโรนาสายพันธุ์ใหม่ (โควิด-19) หรือ ศบค. รายงานสถานการณ์การแพร่ระบาดของไวรัสโควิด-19 ในประเทศวันนี้ (13 พ.ย.63) ว่า พบผู้ป่วยยืนยันติดเชื้อรายใหม่เพิ่ม 9 ราย เป็นผู้ที่เดินทางมาจากต่างประเทศ และเข้าสถานที่กักกันที่รัฐจัดให้ (State Quarantine) ประกอบด้วย เลบานอน 1 ราย , ฟิลิปปินส์ 1 ราย , สวิตเซอร์แลนด์ 3 ราย , อินเดีย 1 ราย , คูเวต 1 ราย ฝรั่งเศส 1 ราย และสหราชอาณาจักร 1 ราย
โดยผู้ติดเชื้อรายแรก มาจากเลบานอน เป็นหญิงไทย อายุ 56 ปี อาชีพพนักงานนวด เดินทางถึงไทยวันที่ 1 พ.ย. เข้าพัก State Quarantine ใน จ.ชลบุรี ตรวจหาเชื้อ วันที่ 8 พ.ย. ผลพบเชื้อ ไม่มีอาการ
รายที่ 2 มาจากฟิลิปปินส์ เป็นชายสัญชาติอินเดีย อายุ 37 ปี อาชีพวิศวกร เดินทางถึงไทยวันที่ 6 พ.ย. โดยต่อเครื่องบินที่ฮ่องกง เข้าพัก Alternative State Quarantine ในกรุงเทพมหานคร ตรวจหาเชื้อ วันที่ 11 พ.ย. ผลพบเชื้อ ไม่มีอาการ
รายที่ 3-5 มาจากสวิตเซอร์แลนด์ โดยรายที่ 3 และ 4 เป็นคู่สามีภรรยา เป็นชายสัญชาติสวิตเซอร์แลนด์ อายุ 76 ปี และหญิงไทย อายุ 52 ปี อาชีพแม่บ้าน ส่วนรายที่ 5 เป็นชายสัญชาติสวิตเซอร์แลนด์ อายุ 74 ปี ทั้ง 3 ราย เดินทางถึงไทยวันที่ 6 พ.ย. และเข้าพัก Alternative State Quarantine ในกรุงเทพมหานคร ตรวจหาเชื้อ วันที่ 11 พ.ย. ผลพบเชื้อ ไม่มีอาการทั้ง 3 ราย
รายที่ 6 มาจากอินเดีย เป็นหญิงอินเดีย อายุ 45 ปี เดินทางถึงไทยวันที่ 7 พ.ย. เข้าพัก Alternative State Quarantine ในกรุงเทพมหานคร ตรวจหาเชื้อ วันที่ 11 พ.ย. ผลพบเชื้อ ไม่มีอาการ
รายที่ 7 มาจากคูเวต เป็นชายสัญชาติคูเวต อายุ 42 ปี เดินทางถึงไทยวันที่ 10 พ.ย. เข้าพัก Alternative State Quarantine ในกรุงเทพมหานคร ตรวจหาเชื้อ วันที่ 10 พ.ย. ผลพบเชื้อ ไม่มีอาการ
รายที่ 8 มาจากฝรั่งเศส เป็นชายสัญชาติฝรั่งเศส อายุ 43 ปี เคยมีประวัติติดเชื้อโควิด-19 มาก่อน เมื่อประมาณเดือน ก.ย.63 เดินทางถึงไทยวันที่ 30 ต.ค. เข้าพัก Alternative State Quarantine ในกรุงเทพมหานคร ตรวจหาเชื้อครั้งแรกวันที่ 4 พ.ย. ผลไม่พบเชื้อ ตรวจหาเชื้อครั้งที่ 2 วันที่ 11 พ.ย. ผลพบเชื้อ ไม่มีอาการ
ส่วนรายที่ 9 มาจากสหราชอาณาจักร เป็นชายสัญชาติอังกฤษ อายุ 66 ปี เคยมีประวัติติดเชื้อโควิด-19 มาก่อน เมื่อวันที่ 16 ต.ค. เดินทางถึงไทยวันที่ 6 พ.ย. และเข้าพัก Alternative State Quarantine ในกรุงเทพมหานคร ตรวจหาเชื้อวันที่ 11 พ.ย. ผลพบเชื้อ ไม่มีอาการ
ทั้งนี้ ส่งผลให้จำนวนผู้ป่วยยืนยันสะสมในประเทศล่าสุดอยู่ที่ 3,861 ราย เป็นผู้ป่วยที่ติดเชื้อภายในประเทศ 2,453 ราย และผู้ป่วยที่ตรวจพบในสถานกักกันที่รัฐจัดให้ 903 ราย มีผู้ป่วยรักษาหายเพิ่ม 4 ราย รวมผู้ป่วยที่รักษาหายแล้ว 3,697 ราย ยังมีผู้ป่วยรักษาตัวอยู่ในโรงพยาบาล 104 ราย ไม่มีผู้เสียชีวิตเพิ่ม ผู้เสียชีวิตสะสมยังคงอยู่ที่ 60 ราย